FÆLLES HOLDNING (EF) Nr. 13/96 fastlagt af Rådet den 29. januar 1996 med henblik på vedtagelse af Rådets forordning (EF) nr. . . ./96 om indførelse af fælles bestemmelser vedrørende godtransport og personbefordring ad indre vandveje mellem medlemsstaterne med henblik på fri udveksling af tjenesteydelser for denne transport (96/C 87/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

Indførelsen af en fælles transportpolitik indebærer bl.a., at der fastsættes fælles bestemmelser for adgang til markedet for international godstransport og personbefordring ad indre vandveje på Fællesskabets område; disse bestemmelser skal medvirke til gennemførelsen af det indre marked på transportområdet;

en ensartet ordning for adgang til markedet kræver endvidere, at der sikres fri udveksling af tjenesteydelser ved, at alle restriktioner over for virksomheder, der yder tjenester på dette område, på grundlag af nationalitet eller som følge af, at virksomheden er hjemmehørende i en anden medlemsstat end den, hvor tjenesten ydes, fjernes;

efter de nye medlemsstaters tiltrædelse gælder der forskellige ordninger medlemsstaterne imellem for den internationale trafik og for transit gennem medlemsstaterne ad indre vandveje, fordi der er indgået bilaterale aftaler mellem visse medlemsstater og en ny medlemsstat; der må derfor fastsættes fælles bestemmelser for at sikre, at det indre marked fungerer tilfredsstillende på transportområdet, og især for at undgå konkurrenceforvridning og forstyrrelse i den pågældende markedsordning;

denne foranstaltning henhører under Fællesskabets enekompetence, og den tilstræbte målsætning kan kun opnås ved, at der fastlægges ensartede og bindende regler -

UDSTEDT FØLGENDE FORORDNING:

Artikel 1

Denne forordning finder anvendelse på godstransport og personbefordring ad indre vandveje mellem medlemsstaterne og på transitsejlads gennem disse.

Artikel 2

Enhver transportvirksomhed, der udfører godstransport eller personbefordring af indre vandveje, kan udføre transport som omhandlet i artikel 1 uden forskelsbehandling begrundet i nationalitet eller etableringssted på betingelse af, at

- den er etableret i en medlemsstat i overensstemmelse med denne medlemsstats lovgivning

- den i denne medlemsstat har tilladelse til at udføre international godstransport eller personbefordring ad indre vandveje

- den til disse transporter anvender fartøjer, der er beregnet på sejlads ad indre vandveje, og som er registreret i en medlemsstat, eller at den, såfremt de ikke er registreret, er i besiddelse af en attest for, at fartøjerne hører til en medlemsstats flåde, og

- den opfylder betingelserne i artikel 2 i Rådets forordning (EØF) nr. 3921/91 af 16. december 1991 om betingelserne for transportvirksomheders adgang til at udføre intern godstransport og personbefordring ad indre vandveje i en medlemsstat, hvor de ikke er hjemmehørende (4).

Artikel 3

Denne forordning berører ikke de rettigheder, som transportvirksomheder fra tredjelande har i henhold til den reviderede konvention om sejlads på Rhinen (Mannheim-konventionen) og konventionen om sejlads på Donau (Beograd-konventionen), eller rettigheder, der følger af Fællesskabets internationale forpligtelser.

Artikel 4

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT nr. C 164 af 30. 6. 1995, s. 9.

(2) EFT nr. C 301 af 13. 11. 1995, s. 19.

(3) Europa-Parlamentets udtalelse af 15. november 1995 (endnu ikke offentliggjort i Tidende), Rådets fælles holdning af 29. januar 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 373 af 31. 12. 1991, s. 1.

RÅDETS BEGRUNDELSE

I. INDLEDNING

Den 30. maj 1995 forelagde Kommissionen Rådet et forslag til forordning med hjemmel i artikel 75, stk. 1, i EF-traktaten, om indførelse af fælles bestemmelser vedrørende godstransport og personbefordring ad indre vandveje mellem medlemsstaterne med henblik på fri udveksling af tjenesteydelser for denne transport.

Europa-Parlamentet afgav udtalelse den 15. november 1995 (1). Parlamentet har ikke fremsat ændringsforslag til Kommissionens forslag.

Det Økonomiske og Sociale Udvalg afgav udtalelse den 13. september 1995 (2).

Rådet har fastlagt sin fælles holdning i overensstemmelse med artikel 189 C i EF-traktaten den 29. januar 1996.

II. FORMÅLET MED FORSLAGET

Formålet med Kommissionens forslag er retligt at sikre fri adgang for EF-medlemsstaternes transportvirksomheder til transport ad de indre vandveje mellem medlemsstaterne og transitsejlads gennem disse. Således er transporten ad de indre vandveje mellem medlemsstaterne og transitsejlads gennem disse for tiden kun delvis undergivet EU-bestemmelserne for adgang til markedet. Forslaget opfylder i øvrigt Domstolen for De Europæiske Fællesskabers dom af 22. maj 1985 i sag 13/83 (Europa-Parlamentets passivitetssøgsmål mod Rådet).

Endnu en grund til, at Rådet er nødt til at vedtage bestemmelser om adgang til markedet for transport ad de indre vandveje mellem medlemsstaterne og transitsejlads gennem disse, er Østrigs tiltrædelse af Den Europæiske Union; Østrig har nemlig indgået bilaterale aftaler med to medlemsstater af Den Europæiske Union om sejlads ad indre vandveje, der ikke er forenelige med princippet om fri udveksling af tjenesteydelser på dette område.

III. ANALYSE AF DEN FÆLLES HOLDNING

Den fælles holdning, som Rådet har fastlagt, medfører visse ændringer af Kommissionens oprindelige forslag, for hvilke der redegøres nedenfor.

Artikel 1

Ordene »pour les trajets effectués« er blevet udeladt, således at denne artikels ordlyd kommer til at svare til forslagets overskrift.

Artikel 2, tredje led

Ordene »de la navigation intérieure« er tilføjet efter ordet »fartøjer« (»bateaux«) for at gøre det klart, at fartøjer, der anvendes på indre vandveje og til søs, er udelukket fra anvendelsesområdet.

I samme led er ordene »fået udstedt« (»couverts par«) ændret til ordene »i besiddelse af« (»disposant de«) af redaktionelle grunde.

Artikel 2, fjerde led (nyt)

Dette led er tilføjet, fordi Rådet har fundet, at det er nyttigt at etablere en udtrykkelig parallelisme med forordning (EØF) nr. 3921/91 (forordningen om kystfart) for at sikre, at de samme ordninger anvendes i forbindelse med denne forordning.

Artikel 3

Resten af sætningen efter ordene »Det Europæiske Fællesskabs internationale forpligtelser« (»Communauté européenne«) er udeladt, da Rådet skønner, at angivelsen »rettigheder som følge af Det Europæiske Fællesskabs internationale forpligtelser« (»droits découlant des obligations internationales de la Communauté européenne«) var tilstrækkelig nøjagtig, og at det ikke var nødvendigt at henvise til en gruppe tredjelande.

(1) Endnu ikke offentliggjort i Tidende.

(2) EFT nr. C 301 af 13. 11. 1995, s. 19.